Document ID: /roh_data/filtered/fineweb-2-filterrobots_roh.jsonl.gz/45019

«Cherischems amihs e cumpatriots! S-chüsè scha s'interrump. Ma l'ura chi sto a disposiziun a nus spierts ais bod a fin. Eau sè cha bgers da vus spettan sün duos pleds da me. E perche avess be eau da'm fer udir. La fatschenda resguarda a tuots. Ma siand cha traunter da nus essans Dieu ludo tuois perüna, avains decis cha l'orma da ün da noss pü giuvens, cha nos conspiert Sar Florian da S-chanf discuorra in nom da nus tuots e s'expuona nos möd da vair la chosa. El chi ais sto ün fervent perscrutadur e promotur da nossa lingua sün terra e stuvet la banduner auncha giuven, viva tschert pü cu nus vegls in l'algordaunza da la nouva generaziun. Ch'el as dia, che cha nus tuots avains da's dir. Ma alura as arcumand cha cun quels fils invisibels cha essas auncha cohos cun voss infaunts ed amihs sün terra als tiras ün po per las uraghas ed als dettas d'incler, cha nus stuains be rir a vair scu chi's dispüttan scu taunts chindels per bagatellas e pitschnezzas.
Ed a quels chi haun da cuntin mieu nom e mias ouvras in buocha vuless be dir taunt: Eau s'ingrazch da cour per voss sentimaints da pieted e veneraziun. Ma mi' ouvra, mia lavur e mias prestaziuns sun sgür largiamaing arcugnuschidas e restaregian quetaunt fin cha'ls rumauntschs s'occuperon da lur lingua. E fin chi faun que seriusamaing, sun eau cuntaint, e nu giavüsch oter, eir schi crajessan cun buns motivs da stuair müder pü cu ün jot a vi da que ch'eau d'he fat. Eir' eau forsa ün Dieu? Eau sun sto ün umaun scu vus. Ed üngün' ouvra umauna nun ais perfetta, nun ais cumpletta. Eir eau, mieus chers, avet da cumbatter cun pregüdizis, cun presumpziun ed adversiuns persunelas.—Scha stüdi profuond in materia, scha vair' amur per nossa favella, scha la brama d'aviciner il möd da scriver pü pussibel al pled tschantscho dapertuot, sun la causa, schi pür chi's fatscha. Eau nun he temma d'üna pitschna petneda da mi' ouvra, fatta cun moderaziun e cun güdizi. Be, . . . restè unieus, lavurè e occupè's da vossa lingua, purtè sacrifizis per ella e tgnè daquint da quel s-chazzi, chi ho da s'unir. Be uschè faros vairamaing onur a mieu spiert!»
Ün bisbigl da satisfacziun vo tres l'intera raspeda. Maschel Zaccaria s'ho tschanto e Sar Florian piglia il pled, dschand:
«Las cuntraversas u dschains pür dispüttas traunter noss amihs sün terra ans haun fat plaschair scu expressiun d'interess